મુંબઇ, 06 ડિસેમ્બર 2013: મોનોપોલી પિક્ચર્સની પહેલવહેલી ગુજરાતી ફિલ્મ હેપી ફેમિલી પ્રાઇવેટ લિમિટેડે આજે એની મેગા રિલીઝ પહેલાંથી ગુજરાતી ફિલ્મ જગતમાં નવા રેકોર્ડ્સ પ્રસ્થાપિત કરવાની શરૂઆત કરી દીધી છે. રાજીવ મહેતા, વ્રજેશ હીરજી, દિનેશ હિંગુ, શેખર શુક્લ, ભીમ વાકાણી, સોનિયા શાહ, કરણ આશર સહિતનાં અનેક જાણીતાં અને પ્રતિભાશાળી યુવા કલાકારોને ચમકાવતી આ ફિલ્મ ગુજરાત સહિત મુંબઇભરમાં 100થી વધુ મલ્ટિપ્લેક્સિસમાં રિલીઝ થનારી પ્રથમ ફિલ્મ પુરવાર થઇ છે. સાથે જ, મુંબઇમાં જુહુ સ્થિત પીવીઆર મલ્ટિપ્લેક્સિસની ચાર ભવ્ય સ્ક્રીન્સ અને અમદાવાદના સિનેપોલીસ મલ્ટિપ્લેક્સની પણ ચાર ભવ્ય સ્ક્રીનમાં રિલીઝ થનારી એ પ્રથમ ફિલ્મ બની છે. બેઉ પ્રીમિયરમાં ફિલ્મના તમામ કલાકાર-કસબીઓ સહિત અનેક સિતારાઓની હાજરીએ પ્રસંગને ચાર ચાંદ લગાડી દીધા હતા.